Mboweni erken probleme in munisipaliteiteMinister Tito Mboweni. (Foto: Nokuthula Mbatha/ANA) Die minister van finansies, Tito Mboweni, het toegegee dat die nasionale tesourie verskeie probleme ondervind om munisipaliteite te help om hul finansiële bestuursprobleme op te los, ten spyte van die gebruik van peperduur tegniese adviseurs. Mboweni het in antwoord op ‘n parlementêre vraag deur Wouter Wessels, VF Plus-LP, gesê daar is tans 82 adviseurs ontplooi kragtens die munisipale finansiële verbeteringsprogram. Senior adviseurs word gemiddeld vergoed teen R861,12 per uur en word vir ‘n maksimum van 1 840 uur per jaar aangestel (230 werkdae van 8 uur), sodat hulle gemiddeld R1 584 460,80 per jaar verdien. Adviseurs en spesialiste word teen gemiddeld R807,30 per uur betaal onder dieselfde voorwaardes sodat hulle gemiddeld R1 485 432 per jaar verdien. Volgens Mboweni se syfers is hul suksesvlakke wisselvallig. Terwyl 20% van die tersaaklike munisipaliteite hul oudit-uitkomste verbeter het, en 26% van munisipaliteite hul ongekwalifiseerde oudit-opinie behou het, het 20% van die munisipaliteite hul gekwalifiseerde ouditopinie behou, in 26% van die munisipaliteite kon ouditeurs steeds geen geldige bevindings maak nie en 8% van die munisipaliteite se oudit-uitkomste het verswak. Mboweni het agt faktore uitgelig wat daartoe meehelp dat munisipaliteite nie verbeter nie, naamlik: * Party munisipaliteite het te min kundiges om in sleutelposte aan te stel; * Party munisipaliteite dissiplineer nie oortreders streng genoeg nie; * Munisipaliteite keer begrotings goed wat groter is as hul inkomste, wat hul kontantvloei kelder; * Swak inkomstebestuur, kontantvloeibestuur en uitgawebestuur lei tot ernstige geldelike en lewensvatbaarheidsprobleme; * Party munisipaliteite is te afhanklik van konsultante vir die uitvoer van redelik basiese take; * Swak batebestuur, verouderende infrastruktuur en swak instandhouding lei tot die ineenstorting van dienslewering; en * Swak uitvoering van ouditeurs se opdragte oor hoe om die situasie te verbeter.